钦定古今图书集成/明伦汇编/氏族典/第349卷 > 《廖用贤尚友录》 > 丘奂
## 钦定古今图书集成/明伦汇编/氏族典/第349卷 > 《廖用贤尚友录》 > 丘奂

按《仙游县志》：“奂字明远，祖惟溥，尝劝陈洪进纳土。叔
祖随将仕郎守本军助教。奂倜傥有大志，尝过绍兴
守李光馆之。一夕，有告州卒为变者，光仓皇咨所以
处之，奂告以急取凶酋二人首，标置城门，诸营帖然。
绍兴初，诏举山林遗逸有谋议可裨国事者，奂进书
数十万言，皆恢复大计。得旨，堂察见丞相吕颐浩，颐”
浩大奇之。属淮甸有警，颐浩都督八路，奂以布衣入
幕有功，奏授迪功郎，除湖北安抚司使干办公事。丞
相张浚辟充都督府营田司干官，改秩，除三京宣谕
司干官。时王威寇掠郡县，乃请单骑造威寨，诸贼露
刃以俟。奂抚谕有方，威即拥众罗拜曰：“生我者，宣谕
也。”后刘锜帅荆南，奏辟幕下，沅州解降囚四十七人，
阖府咸谓宜杀。奂言于锜，贷其死，分隶诸军。后多立
功至显官者。除登闻鼓院。因言事忤权臣，出守真州。
累赠中大夫。